次韻和正仲碧蓮花
作者：舒岳祥
朝代：宋

paragraphs: 好翁和了碧桃詠，并欲盡賦園中花。
思遲才退句未吐，高篇已捷老柏塗。
此花蔓生枝自勁，天水碧染雪藕紗。
振鷺蟬聯蒼玉佩，不比掘閲紛衣麻。
山阿幽人貞且吉，城隅靜女澹以華。
偶然種之近蒼柏，君比兔絲疑未嘉。
兔絲無根空托附，結子濫充方藥家。
小兒欲以凌霄擬，一種麤俗堪歎嗟。
碧蓮比擬最清切，好向天苑凌青霞。